娛圈單打︱人仔如此吸引 何必同錢作對
2024年04月27日 00:01
東網電視
更多新聞短片
公認為S.H.E之中最索的台灣歌手田馥甄(Hebe),被中國大陸禁足兩年,近日終獲解禁。她獲邀參加五一舉行的「泡泡島音樂與藝術節」,「台獨」風波告一段落。不料大陸網民並不賣帳,炮轟主辦方連台獨藝人也邀請「冇骨氣」,揚言已經舉報,搞得Hebe非常狼狽,急急在微博發文補鑊,形容兩岸係「一家人」。
唉,台灣長期由提倡台獨的民進黨執政,唔少台灣藝人都被貼上台獨標籤,包括天后級的張惠妹、蔡依林等,一度被禁到大陸搵食。不過,大陸市場實在龐大,人仔確係香噴噴,這些「台獨」藝人蟄伏一輪後,因為「表現良好」而獲解禁,相繼獲准到內地開騷。
嗱,好似Hebe好姊妹Ella(陳嘉樺),本來已經好識做人,絕口不提任何政見,近年在大陸豬籠入水。有傳她建議Hebe唔好執輸,「洗心革面」過江搵食。心動不如行動,Hebe趁住五一音樂活動試水溫,都係人之常情。不過,大陸小粉紅力量不容小覷,不出征則已,一出征驚人,Hebe亦難逃一劫。
話時話,Hebe之所以捲入「台獨」風波,乃係源於時任美國眾議院議長佩洛西竄訪台灣,Hebe咁啱得咁蹺,在社交網限時動態上載食意粉照片,被解讀為暗撐意大利籍的佩洛西;大陸網民更翻出其舊歌《離島》,話歌詞暗示台獨,Hebe自此水洗不清。
即係咁,食意粉啫,未必意有所指,大陸網民可能真係過敏。之但係人仔如此吸引,藝人當然無謂觸碰紅線。又要𢱑銀又要宣示政見,即係同自己荷包過唔去咋!